הכנסת השבע-עשרה

הצעת חוק של חברי הכנסת	גלעד  ארדן
רונית תירוש	
פ/3071/17
		
הצעת חוק הגנת הצרכן (תיקון – גילוי נאות של כמות פריטים המוצעים במכירה מיוחדת), התשס"ח-2007

תיקון סעיף 15	1.	בחוק הגנת הצרכן, התשמ"א-1981, בסעיף 15, אחרי סעיף קטן (א) יבוא:	
		 "(א1)	בהודעה כאמור בסעיף קטן (א), לרבות בפרסומת המתייחסת למכירה המיוחדת, יכלול העוסק גם פרוט של הכמות המעודכנת של הפריטים הנמצאים במלאי והמוצעים במכירה המיוחדת."	
דברי הסבר
הצעת חוק זו באה לתקן את חוק הגנת הצרכן, התשמ"א-1981. בשנים האחרונות השתרש נוהג, לפיו עוסקים מפרסמים מבצעים על שירותים ומוצרים, מבלי לפרסם את כמות הפריטים המוצעים למכירה במסגרת המבצע, למעט הכיתוב "עד גמר המלאי". 
המצב הקיים, מאפשר לעוסקים, לפרסם מבצע אטרקטיבי לכאורה כדי  למשוך לקוחות. אולם, מרגע שהלקוחות מגיעים לפתחי השירות והמכירה מודיע להם העוסק, כי המלאי אזל והלקוחות "נאלצים" לקנות את המוצר שביקשו במחיר מלא, או לחילופין לשוב על עקבותיהם כלעומת שבאו. 
סעיף 15 לחוק הגנת הצרכן קובע הוראות ביחס לפרסום המתייחס למכירה מיוחדת, המוגדרת בסעיף 8 לחוק וכוללת גם "...כל מכירה אחרת שבה מוצעים הטובין או השירותים של העסק, כולם או חלקם, במחירים מוזלים לתקופה מסוימת, שלא בדרך מתן הנחה לצרכן פלוני". 
מוצע להרחיב את החובות הקבועים בסעיף 15 ולחייב גם גילוי נאות של מספר הפריטים הכלולים במבצע ההוזלות.
פרסום זה ימנע את הטעיית הציבור, שאינו מודע לכמות הפריטים שמעמיד העוסק למכירה במסגרת המבצע.

---------------------------------
הוגשה ליו"ר הכנסת והסגנים
והונחה על שולחן הכנסת ביום
ט' בכסלו התשס"ח – 19.11.07